CELEX: 32018D1499
Language: sl
Date: 2018-10-08 00:00:00
Title: Izvedbeni sklep Komisije (EU) 2018/1499 z dne 8. oktobra 2018 o spremembi Izvedbenega sklepa Komisije (EU) 2018/954 o določitvi nekaterih zaščitnih ukrepov za preprečitev širjenja kuge drobnice v Bolgariji (notificirano pod dokumentarno številko C(2018) 6662) (Besedilo velja za EGP.)

9.10.2018   
               
               
                  SL
               
               
                  Uradni list Evropske unije
               
               
                  L 253/76
               
            
         IZVEDBENI SKLEP KOMISIJE (EU) 2018/1499
         z dne 8. oktobra 2018
         o spremembi Izvedbenega sklepa Komisije (EU) 2018/954 o določitvi nekaterih zaščitnih ukrepov za preprečitev širjenja kuge drobnice v Bolgariji
         
            
               (notificirano pod dokumentarno številko C(2018) 6662)
            
         
         (Besedilo v bolgarskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
         ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
         ob upoštevanju naslednjega:
         
                     (1)
                  
                  
                     Kuga drobnice je huda virusna bolezen drobnice, torej ovc in koz, ki se prenaša predvsem prek neposrednega stika. Obolevnost in smrtnost zaradi kuge drobnice sta lahko zelo visoki, zlasti na področjih, kjer se kuga drobnice pojavlja prvič, ta bolezen pa ima lahko resne gospodarske posledice za kmetijski sektor. Kuga drobnice se ne prenaša na človeka. Endemična je v številnih afriških, bližnjevzhodnih in azijskih državah, kar vzbuja veliko zaskrbljenost za zdravje in dobrobit živali.
                  
               
                     (2)
                  
                  
                     Direktiva Sveta 92/119/EGS (3) določa splošne ukrepe za nadzor nekaterih živalskih bolezni, vključno s kugo drobnice. Ti vključujejo nadzorne ukrepe, ki jih je treba sprejeti v primeru suma in potrditve kuge drobnice na kmetijskem gospodarstvu. Ti nadzorni ukrepi zajemajo tudi vzpostavitev okuženih in ogroženih območij okoli območij izbruhov in druge dodatne ukrepe za obvladovanje širjenja navedene bolezni.
                  
               
                     (3)
                  
                  
                     Bolgarija je 23. junija 2018 Komisijo in druge države članice obvestila o enem izbruhu kuge drobnice na treh kmetijskih gospodarstvih z drobnico v občini Boljarovo v okraju Jambol v Bolgariji, kjer se živali s teh kmetijskih gospodarstev pasejo skupaj. 28. junija 2018 je Bolgarija sporočila drugi izbruh v okraju Burgas.
                  
               
                     (4)
                  
                  
                     Bolgarija je sprejela nadzorne ukrepe iz Direktive 92/119/EGS in zlasti poskrbela za pokončanje in uničenje okuženih čred ter vzpostavila okužena in ogrožena območja okoli izbruhov bolezni, kot je določeno v navedeni direktivi. Prav tako je okrepila nadzor v občinah, ki mejijo na prizadeta območja, ter v občinah, ki se nahajajo vzdolž meje Unije s tretjimi državami, ki niso proste kuge drobnice.
                  
               
                     (5)
                  
                  
                     Da bi se preprečilo širjenje bolezni na druga območja Bolgarije, v druge države članice in tretje države, je Komisija naknadno sprejela dodatne ukrepe s sprejetjem Izvedbenega sklepa Komisije (EU) 2018/954 (4), ki določa dodatne zaščitne ukrepe in prepoveduje odpremo pošiljk drobnice ter dajanje na trg nekaterih proizvodov, pridobljenih iz drobnice, iz občin Boljarovo in Elhovo v okraju Jambol ter občin Sredec, Sozopol, Primorsko, Malko Tarnovo in Carevo v okraju Burgas.
                  
               
                     (6)
                  
                  
                     Od sprejetja Izvedbenega sklepa Komisije (EU) 2018/954 je Bolgarija Komisijo obvestila o še petih novih izbruhih kuge drobnice, ki so se vsi pojavili znotraj območij z omejitvami v okraju Jambol v navedeni državi članici.
                  
               
                     (7)
                  
                  
                     Bolgarija je 18. septembra 2018 Komisijo in druge države članice obvestila o rezultatih serološkega nadzora, izvedenega okoli predhodno potrjenih izbruhov kuge drobnice. V skladu z rezultati tega nadzora so bile na kmetijskih gospodarstvih znotraj že vzpostavljenih območij z omejitvami odkrite živali s protitelesi proti virusu kuge drobnice, pri katerih niso poročali o kliničnih znakih bolezni. Številna od teh kmetijskih gospodarstev so zelo blizu meje med temi območji z omejitvami in preostalim bolgarskim ozemljem, na katerem do danes ni bilo prijavljenih izbruhov kuge drobnice.
                  
               
                     (8)
                  
                  
                     Zaradi lokacije seropozitivnih živali in odsotnosti kliničnih znakov je treba razširiti območje, na katerem veljajo dodatni zaščitni ukrepi v zvezi s kugo drobnico, ter izvesti dodatne zaščitne ukrepe na tem novem območju za prepoved odpreme pošiljk drobnice in nekaterih proizvodov, pridobljenih iz drobnice, da se prepreči kakršno koli morebitno širjenje kuge drobnice. Izvedbeni sklep Komisije (EU) 2018/954 bi bilo zato treba ustrezno spremeniti.
                  
               
                     (9)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Za členom 3 Izvedbenega sklepa (EU) 2018/954 se vstavi naslednji člen 3a:
            
               
                  „Člen 3a
                  
                     1.   Bolgarija prepove odpremo naslednjega blaga znotraj območij, navedenih v Prilogi:
                     
                                 (a)
                              
                              
                                 drobnice,
                              
                           
                                 (b)
                              
                              
                                 semena, jajčnih celic in zarodkov drobnice.
                              
                           
                  
                     2.   Z odstopanjem od prepovedi iz točke 1 tega člena lahko pristojni organ odobri premike drobnice v namembni kraj na območjih iz Priloge, če za kmetijsko gospodarstvo izvora ne veljajo omejitve iz Direktive 92/119/EGS v zvezi s kugo drobnice in drobnica izpolnjuje naslednje pogoje:
                     
                                 (a)
                              
                              
                                 vsa drobnica na kmetijskem gospodarstvu izvora je bila klinično pregledana na dan odpreme in ni kazala nobenih kliničnih znakov kuge drobnice;
                              
                           
                                 (b)
                              
                              
                                 drobnica se odpremi neposredno v klavnico, ki jo določi pristojni organ in se nahaja na območjih iz Priloge, kjer se takoj zakolje;
                              
                           
                                 (c)
                              
                              
                                 pri drobnici je bil največ 7 dni pred datumom odpreme opravljen diagnostični test za odkrivanje protiteles proti kugi drobnice, katerega rezultati so bili negativni;
                              
                           
                                 (d)
                              
                              
                                 na kmetijskem gospodarstvu izvora je bila največ 14 dni pred datumom odpreme opravljena serološka preiskava z vzorčenjem zadostnega števila drobnice, da se ugotovi vsaj 5-odstotna seroprevalenca z 95-odstotno stopnjo zaupanja, rezultati preiskave pa so bili negativni.“
                              
                           
               
            
         
         
            Člen 2
            Priloga k Izvedbenemu sklepu (EU) 2018/954 se nadomesti z besedilom iz Priloge k temu sklepu.
         
         
            Člen 3
            Ta sklep je naslovljen na Republiko Bolgarijo.
         
         
            V Bruslju, 8. oktobra 2018
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 395, 30.12.1989, str. 13.
         
            (2)  UL L 224, 18.8.1990, str. 29.
         
            (3)  Direktiva Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (UL L 62, 15.3.1993, str. 69).
         
            (4)  Izvedbeni sklep Komisije (EU) 2018/954 z dne 4. julija 2018 o določitvi nekaterih zaščitnih ukrepov za preprečitev širjenja kuge drobnice v Bolgariji (UL L 168, 5.7.2018, str. 7).
      
      
         
            PRILOGA
            Naslednji okraji v Bolgariji:
            
                        —
                     
                     
                        okraj Jambol,
                     
                  
                        —
                     
                     
                        okraj Burgas,
                     
                  
                        —
                     
                     
                        okraj Haskovo.